1. ปัจจัยความเสี่ยง

1.  ความเสี่ยงในการประกอบธุรกิจ

    1.  ความเสี่ยงจากนโยบายของรัฐบาล

    1.  นโยบายการลอยตัวราคาก๊าซ(ในประเทศไทย)

ปัจจุบันราคาจำหน่ายก๊าซ LPG มีลักษณะกึ่งลอยตัวกึ่งควบคุม คือ รัฐบาลยังคงควบคุมราคา ณ
โรงกลั่น/ราคา ณ โรงแยกก๊าซ/ราคานำเข้าก๊าซ LPG และราคาขายส่งก๊าซ LPG ณ คลังเก็บก๊าซ
LPG ของ บริษัท ปตท. จำกัด (มหาชน) (“ปตท.”) (ซึ่งเป็นผู้ผลิตก๊าซ LPG
รายใหญ่ที่สุดของประเทศ) จำนวน 5 แห่ง คือ ลำปาง นครสวรรค์ ขอนแก่น สุราษฎร์ธานี
และหาดใหญ่ ให้เท่ากับราคาขายส่งก๊าซ LPG หน้าโรงกลั่นและโรงแยกก๊าซ
สำหรับราคาขายปลีกก๊าซ LPG รัฐบาลปล่อยให้ลอยตัวอย่างเสรี ยกเว้นราคาขายปลีกก๊าซ LPG
สำหรับครัวเรือนเพื่อใช้เป็นก๊าซหุงต้ม ทั้งนี้เนื่องจากรัฐบาล โดยกรมการค้าภายใน
กระทรวงพาณิชย์ ได้พิจารณาว่าก๊าซ LPG
ที่ใช้เป็นก๊าซหุงต้มเป็นสินค้าที่มีความจำเป็นต่อการดำรงชีวิตของประชาชน จึงกำหนดให้ก๊าซ LPG
ที่เป็นก๊าซหุงต้มเป็นสินค้าควบคุม ซึ่งส่งผลให้หากผู้ค้าก๊าซ LPG
ที่เป็นก๊าซหุงต้มมีความประสงค์ที่จะปรับเปลี่ยนราคาจำหน่าย
จะต้องได้รับความเห็นชอบจากกรมการค้าภายใน

กล่าวโดยสรุปคือ ราคาขายส่งก๊าซ LPG ทุกประเภทที่คลังเก็บก๊าซ LPG ของปตท. ทั้ง 5 แห่ง
ถูกกำหนดให้เท่ากับราคาขายส่งก๊าซ LPG หน้าโรงกลั่นและโรงแยกก๊าซ LPG
สำหรับราคาขายปลีกก๊าซ LPG ที่ใช้ในครัวเรือนถูกควบคุมโดยกรมการค้าภายใน กระทรวงพาณิชย์
ในขณะที่ราคาขายปลีกก๊าซ LPG
สำหรับการนำไปใช้เป็นเชื้อเพลิงในรถยนต์และการนำไปใช้ในอุตสาหกรรมจะไม่มีการควบคุม

ตั้งแต่ปลายปี 2554 เป็นต้นมา
ภาครัฐได้มีนโยบายปรับโครงสร้างราคาพลังงานทั้งระบบโดยให้ทยอยลอยตัวราคาก๊าซธรรมชาติสำหรับรถยนต์
(NGV) และก๊าซ LPG โดยในเดือนกรกฎาคม 2554
ได้เริ่มทยอยปรับขึ้นราคาจำหน่ายสำหรับการนำไปใช้ในภาคอุตสาหกรรมก่อน และในเดือนมกราคม
2555 เริ่มทยอยปรับขึ้นราคาจำหน่ายสำหรับการนำไปใช้เป็นเชื้อเพลิงในรถยนต์
ส่วนต่างของราคาที่ปรับขึ้นทั้ง 2 ประเภทการใช้งานนี้ ผู้ค้าก๊าซ LPG ตามมาตรา 7
ซึ่งรวมถึงบริษัทด้วย มีหน้าที่ส่งคืนภาครัฐเพื่อนำเข้ากองทุนน้ำมันเชื้อเพลิง

ณ สิ้นสุดเดือนธันวาคม 2555
รัฐบาลได้ปรับขึ้นราคาก๊าซเพื่อนำส่งคืนเข้าของทุนน้ำมันเชื้อเพลิงไปแล้ว 11.20
บาทต่อกิโลกรัมสำหรับการนำไปใช้ในภาคอุตสาหกรรม
ซึ่งมีการเปลี่ยนแปลงไปในทิศทางเดียวกับราคาก๊าซ LPG ในตลาดโลก และสำหรับการนำก๊าซ LPG
ไปใช้เป็นเชื้อเพลิงในรถยนต์รัฐบาลได้ปรับขึ้นเพียง 3.04 บาทต่อกิโลกรัม

ในอนาคต มีแนวโน้มที่รัฐบาลจะยกเลิกการการชดเชยราคาจำหน่ายก๊าซ LPG
ในประเทศจากเงินสนับสนุนของกองทุนน้ำมันเชื้อเพลิง และลอยตัวราคาจำหน่ายก๊าซ LPG
อย่างสมบูรณ์ในทุกประเภทการใช้งานรวมถึงราคาขายปลีกก๊าซ LPG
สำหรับครัวเรือนหรือเพื่อใช้ในการหุงต้ม ซึ่งจะทำให้ราคาจำหน่ายก๊าซ LPG
ในประเทศไทยเปลี่ยนแปลงไปตามกลไกราคาของตลาดโลกและตลาดภายในประเทศ
รวมทั้งสะท้อนต้นทุนการจำหน่ายก๊าซ LPG อย่างแท้จริง

ผลกระทบจากนโยบายลอยตัวราคาจำหน่ายก๊าซ LPG อย่างสมบูรณ์จะส่งผลให้ผู้ค้าก๊าซ LPG
ซึ่งรวมถึงบริษัทมีความเสี่ยงจากการเปลี่ยนแปลงของราคาจำหน่ายก๊าซ LPG กล่าวคือ
บริษัทอาจมีผลประกอบการขาดทุน หรืออาจมีกำไรลดลง หากราคาขายปลีกก๊าซ LPG ปรับตัวลดลง
ในทางตรงข้าม บริษัทอาจมีกำไรเพิ่มขึ้น หากราคาขายปลีกก๊าซ LPG ปรับตัวสูงขึ้น

นอกจากนี้หากราคาก๊าซ LPG เพิ่มสูงขึ้นมาก
อาจทำให้ผู้บริโภคปรับเปลี่ยนพฤติกรรมการบริโภคไปใช้พลังงานทดแทนชนิดอื่นที่มีราคาถูกกว่า
ซึ่งจะทำให้ปริมาณความต้องการใช้ก๊าซ LPG ลดลงและส่งผลต่อรายได้ของผู้ค้าก๊าซ LPG
ตามมาตรา 7 ซึ่งรวมถึงบริษัทด้วย

2.  นโยบายการเปิดเสรีการจำหน่ายก๊าซ LPG ที่เป็นก๊าซหุงต้ม

จากการเปิดเสรีทางการค้าตามข้อตกลงขององค์การการค้าโลก (WTO)
อาจทำให้ผู้ประกอบการรายใหญ่ของโลกจากต่างประเทศรายใหม่หรือผู้ค้าในประเทศที่มีความพร้อมทั้งในด้านเงินทุนและเทคโนโลยีเข้ามาแข่งขันในตลาด
ซึ่งจะส่งผลให้การแข่งขันในธุรกิจนี้มีความรุนแรงมากขึ้น

อย่างไรก็ตามผู้ประกอบการจากต่างประเทศหรือผู้ประกอบการภายในประเทศก็อาจจะประสบปัญหาในเรื่องความไม่คุ้นเคยกับสภาวะตลาด
รวมทั้งยังไม่มีประสบการณ์ในธุรกิจค้าก๊าซ LPG และสายสัมพันธ์กับผู้ค้าก๊าซ LPG
ตลอดจนเครือข่ายของธุรกิจในประเทศไทยดีพอ
ซึ่งอาจเป็นปัจจัยสำคัญที่ทำให้ประสบความสำเร็จทางการตลาดได้ยาก

3.  นโยบายการคุ้มครองผู้บริโภคและสิ่งแวดล้อม

บริษัทและ UGP ในฐานะเจ้าของคลังเก็บก๊าซ LPG โรงบรรจุก๊าซ LPG และสถานีบริการก๊าซ LPG
ต้องดำเนินการขออนุญาตในการก่อสร้างและต้องได้รับการตรวจสอบจากหน่วยงานราชการที่เกี่ยวข้องอย่างสม่ำเสมอเพื่อให้คลังเก็บก๊าซ
LPG โรงบรรจุก๊าซ LPG และสถานีบริการก๊าซ LPG
มีความปลอดภัยและเป็นไปตามมาตรฐานที่หน่วยงานราชการกำหนด ซึ่งบริษัทและ UGP
ก็ได้ปฏิบัติตามกฎระเบียบ ข้อบังคับของหน่วยงานราชการที่เกี่ยวข้องอย่างเคร่งครัด
โดยคลังเก็บก๊าซ LPG โรงบรรจุก๊าซ LPG และสถานีบริการก๊าซ LPG ของบริษัทและ UGP
มีสภาพและคุณภาพอยู่ในมาตรฐานที่หน่วยงานราชการกำหนดมาโดยตลอด

ในอนาคต ปัญหาเรื่องสิ่งแวดล้อมและสิทธิของผู้บริโภคมีแนวโน้มที่จะมีความสำคัญเพิ่มมากขึ้น
ซึ่งรัฐบาลบาลอาจมีการออกกฎหมายเพิ่มเติมในส่วนของการเพิ่มความปลอดภัยให้แก่ผู้ใช้ก๊าซ LPG
รวมถึงการรณรงค์ในเรื่องของการรักษาสิ่งแวดล้อม ซึ่งอาจจะมีผลกระทบต่อต้นทุนการดำเนินงาน
และกำไรในอนาคตของกลุ่มบริษัท บริษัทและ UGP ในฐานะผู้ประกอบธุรกิจค้าก๊าซ LPG
ได้ตระหนักถึงความสำคัญดังกล่าว
จึงได้มีการพัฒนาและปรับปรุงคุณภาพของผลิตภัณฑ์ให้มีความปลอดภัยมาโดยตลอด โดยถังบรรจุก๊าซ
LPG คลังเก็บก๊าซ LPG โรงบรรจุก๊าซ LPG และสถานีบริการก๊าซ LPG ของบริษัทและ UGP
จะต้องมีมาตรฐานความปลอดภัยต่อผู้บริโภคและสิ่งแวดล้อมเป็นไปตามที่หน่วยงานราชการที่มีหน้าที่กำกับดูแลได้กำหนดไว้

4.  นโยบายส่งเสริมการใช้ก๊าซธรรมชาติในรถยนต์

จากการที่ราคาน้ำมันเพิ่มขึ้นอย่างต่อเนื่อง ทำให้ประชาชนเปลี่ยนมาใช้ก๊าซ LPG
เป็นเชื้อเพลิงเพิ่มมากขึ้น ส่งผลให้ความต้องการใช้ก๊าซ LPG
เพื่อเป็นเชื้อเพลิงในรถยนต์เพิ่มมากขึ้น จนอาจทำให้เกิดการขาดแคลนก๊าซ LPG
เพื่อนำไปใช้เป็นก๊าซหุงต้ม และอาจทำให้ประเทศไทยต้องนำเข้าก๊าซ LPG จากต่างประเทศ
รัฐบาลจึงส่งเสริมให้ประชาชนหันมาใช้ก๊าซ NGV เป็นเชื้อเพลิงในรถยนต์มากขึ้น
เนื่องจากประเทศไทยสามารถผลิตก๊าซ NGV ได้เอง ไม่ต้องนำเข้าจากต่างประเทศ
และการใช้ก๊าซ NGV ยังช่วยลดปัญหาด้านมลพิษในอากาศอีกด้วย
ซึ่งปัจจุบันรัฐบาลได้มีโครงการดัดแปลงรถแท็กซี่และรถยนต์ของหน่วยงานราชการ โดยเริ่มจาก
รถโดยสารขนส่งมวลชนกรุงเทพ และรถเก็บขยะของกรุงเทพมหานครก่อน
จากนั้นจึงขยายจำนวนไปยังรถกลุ่มอื่นต่อไป พร้อมทั้งเพิ่มจำนวนสถานีบริการก๊าซ NGV
เพื่อให้สามารถรองรับปริมาณความต้องการใช้ก๊าซ NGV ที่จะเพิ่มขึ้นในอนาคต

อย่างไรก็ตาม กลุ่มบริษัทได้วิเคราะห์ถึงผลกระทบจากนโยบายดังกล่าว และพบว่าการนำก๊าซ NGV
มาใช้เป็นเชื้อเพลิงในรถยนต์มีข้อด้อยและข้อจำกัดหลายประการเมื่อเปรียบเทียบกับการใช้ก๊าซ LPG
เป็นเชื้อเพลิงในรถยนต์ เช่น การดัดแปลงเครื่องยนต์ให้สามารถใช้ก๊าซ NGV
ได้จะมีต้นทุนสูงเนื่องจากต้องนำเข้าอุปกรณ์จากต่างประเทศ การติดตั้งถังก๊าซ NGV
ในรถยนต์ทำได้ยากกว่าการติดตั้งถังก๊าซ LPG ในรถยนต์ ระยะเวลาที่ใช้ในการเติมก๊าซ NGV
ใช้เวลานานกว่าการเติมก๊าซ LPG และจำนวนสถานีบริการก๊าซ NGV ในปัจจุบันมีอยู่จำนวน 476
แห่ง ซึ่งมีจำนวนน้อยกว่าจำนวนสถานีบริการก๊าซ LPG ที่มีกระจายอยู่จำนวน 1,164
แห่งทั่วประเทศ

2.  ความเสี่ยงจากการเพิ่มขึ้นของผู้ค้าก๊าซปิโตรเลียมเหลว

หากพิจารณาปริมาณการจำหน่ายก๊าซ LPG ภายในประเทศในช่วงระหว่างปี 2545 – 2555
จะพบว่าปริมาณการจำหน่ายก๊าซ LPG เพิ่มขึ้นจาก 2,096 ล้านกิโลกรัมในปี 2545 เป็น 4,721
ล้านกิโลกรัมในปี 2555 โดยมีอัตราการขยายตัวในช่วงระยะเวลาดังกล่าวเฉลี่ยเท่ากับร้อยละ
8.20 โดยหากถ้าพิจารณาจากการขยายตัวในช่วง 5 ปีย้อนหลัง มีการเติบโตเฉลี่ยเท่ากับร้อยละ
9.25
ซึ่งแนวโน้มและอัตราการขยายตัวดังกล่าวอาจเป็นเหตุจูงใจให้ผู้ประกอบการรายใหม่เข้ามาแข่งขันในธุรกิจค้าก๊าซ
LPG

ตารางแสดงปริมาณการจำหน่ายก๊าซ LPG ในปี 2545 – 2554

  -----------------------------------------------------------------------
  ปี               ปริมาณการจำหน่าย (ล้านกิโลกรัม)      อัตราการขยายตัว (ร้อยละ)
  --------------- ------------------------------- -----------------------
  2545            2,096                           4.12

  2546            2,147                           2.40

  2547            2,179                           1.51

  2548            2,357                           8.15

  2549            2,691                           14.18

  2550            3,058                           13.65

  2551            3,557                           16.31

  2552            3,483                           -2.08

  2553            3,885                           11.54

  2554            4,294                           10.53

  2555            4,721                           9.96
  -----------------------------------------------------------------------

ที่มา : สำนักนโยบายและแผน กระทรวงพลังงาน

ในไตรมาสที่ 4 ปี 2553 ได้มีผู้ค้าตามมาตรา 7 รายใหม่เพิ่มขึ้นจำนวน 4 ราย และเมื่อสิ้นปี
2555 มีผู้ค้ารายใหม่ทั้งสิ้นจำนวน 8 ราย โดยเปลี่ยนสถานะจากเจ้าของสถานีบริการก๊าซ
มาเป็นผู้ค้าตามมาตรา 7 โดยที่ได้ปฏิบัติตามเงื่อนไขของการที่จะเป็นผู้ค้าก๊าซ LPG
ที่ได้รับให้เป็นผู้ค้าน้ำมันตามมาตรา 7 นั้นต้องมีคุณสมบัติและเงื่อนไขตามที่กระทรวงพาณิชย์กำหนด
เช่น ต้องมีทุนจดทะเบียน 50 ล้านบาทขึ้นไป ต้องมีเงินทุนหมุนเวียนขั้นต่ำ 100 ล้านบาท
ต้องมีคลังเก็บก๊าซ LPG เพื่อสำรองตามกฎหมายร้อยละ 0.5
ของปริมาณที่จะทำการค้าในระยะเวลา 1 ปี ต้องมีปริมาณการค้าก๊าซปิโตรเลียมเหลวประจำปี
(ปริมาณที่นำเข้ามาในราชอาณาจักร ซื้อ กลั่น ผลิต หรือได้มาในปีหนึ่ง) มากกว่า 50,000 ตัน
อย่างไรก็ตามการเป็นผู้ค้ารายใหม่จะต้องใช้เงินทุน
และระยะเวลาในการสร้างให้เครื่องหมายการค้าของตนเป็นที่ยอมรับของผู้บริโภค
และยังต้องแข่งขันกับผู้ประกอบการรายเดิมที่มีฐานลูกค้าอยู่แล้วด้วย
และการเก็บสำรองตามกฎหมายจะเพิ่มขึ้นเป็นร้อยละ 1 เดือนกันยายน 2554
ซึ่งจำเป็นต้องใช้เงินทุนเพิ่มขึ้นอีกเท่าตัวในการสร้างคลังเก็บสำรองตามกฎหมาย
อีกทั้งหากผู้ประกอบการรายใหม่จะเข้ามาแข่งขันในภาคหุงต้มนั้น จะต้องลงทุนในถังก๊าซ LPG
เพื่อใช้หมุนเวียนในตลาด ซึ่งจะต้องมีการลงทุนไม่ต่ำกว่า 1 ล้านใบ คิดเป็นเงินลงทุนกว่า 1,000
ล้านบาท
ซึ่งเงื่อนไขดังกล่าวเป็นการจำกัดโอกาสในการเข้ามาในอุตสาหกรรมนี้ของผู้ประกอบการรายใหม่

3.  ความเสี่ยงเรื่องความปลอดภัยของถังก๊าซ LPG

เนื่องจากก๊าซ LPG เป็นก๊าซไวไฟและติดไฟง่าย หากเกิดการระเบิดของถังก๊าซ LPG
ก็อาจก่อให้เกิดอันตรายและความเสียหายต่อชีวิตและทรัพย์สินขึ้นได้ ซึ่งหากเกิดความเสียหายขึ้น
บริษัทและ UGP ในฐานะผู้ค้าก๊าซ LPG และเจ้าของโรงบรรจุก๊าซ LPG
จะต้องเป็นผู้รับผิดชอบต่อความเสียหายที่เกิดขึ้น
ซึ่งอาจส่งผลกระทบต่อชื่อเสียงและการดำเนินงานของกลุ่มบริษัท

อย่างไรก็ตาม ในการผลิตถังก๊าซ LPG
จะต้องได้รับการตรวจสอบให้เป็นไปตามมาตรฐานอุตสาหกรรม (มอก.)
ที่กำหนดขึ้นโดยสำนักงานมาตรฐานผลิตภัณฑ์อุตสาหกรรม กระทรวงอุตสาหกรรม
นอกจากนี้กรมธุรกิจพลังงาน กระทรวงพลังงานยังกำหนดให้มีการตรวจสอบถังก๊าซ LPG
ที่ผ่านการใช้งานมาแล้ว 5 ปี ด้วยการทดสอบสภาพการรับแรงดันของถัง (Hydro Test)
และตรวจสอบถังที่ผ่านการใช้งานมาแล้ว 10 ปี ด้วยการทดสอบใหญ่ ซึ่งประกอบไปด้วย
การทดสอบสภาพการรับแรงดันของถัง (Hydro Test)
และการทดสอบสภาพการยืดตัวของเนื้อเหล็กของถัง (Expansion Test) และทุกๆ 5
ปีภายหลังปีที่ 10 จะต้องทำการทดสอบใหญ่ ซึ่งประกอบไปด้วย
การทดสอบสภาพการรับแรงดันของถัง (Hydro Test)
และการทดสอบสภาพการยืดตัวของเนื้อเหล็กของถัง (Expansion Test) ทุกครั้ง ซึ่งหากถังก๊าซ
LPG ไม่ผ่านการทดสอบจะไม่สามารถนำไปบรรจุก๊าซ LPG ได้อีกและจะต้องทำลายทิ้ง

นอกจากการปฏิบัติตามกฎระเบียบของหน่วยราชการอย่างเคร่งครัดแล้ว บริษัทและ UGP
ยังจัดให้มีหน่วยงานภายในที่ทำหน้าที่ตรวจสอบสภาพถังก๊าซ LPG และหากพบถังก๊าซ LPG
ที่เสื่อมสภาพหรือสงสัยว่าจะเสื่อมสภาพ บริษัทจะว่าจ้างผู้เชี่ยวชาญทางด้านการประเมินสภาพถังก๊าซ
LPG ที่เป็นอิสระมาทำการตรวจสอบสภาพถังก๊าซ LPG โดยประสานงานร่วมกับกรมธุรกิจพลังงาน
กระทรวงพลังงาน เพื่อให้มั่นใจได้ว่าถังก๊าซ LPG ของบริษัทและ UGP
ที่หมุนเวียนอยู่ในท้องตลาดมีความปลอดภัยตามมาตรฐานที่ทางราชการกำหนดไว้ และในระยะเวลา
5 ปีที่ผ่านมา บริษัทและ UGP ไม่เคยประสบปัญหาเรื่องความปลอดภัยของถังก๊าซ LPG เลย
ดังนั้นบริษัทจึงมีความมั่นใจว่ากลุ่มบริษัทมีความเสี่ยงเรื่องความปลอดภัยของถังบรรจุก๊าซ LPG
น้อยมาก

4.  ความเสี่ยงในการเกิดอุบัติภัยขึ้นกับคลังเก็บก๊าซ LPG โรงบรรจุก๊าซ LPG
    และสถานีบริการก๊าซ LPGของกลุ่มบริษัท

บริษัทและ UGP มีคลังเก็บก๊าซ LPG โรงบรรจุก๊าซ LPG และสถานีบริการก๊าซ LPG
โดยแยกเป็นสินทรัพย์ของบริษัทและ UGP ดังนี้

ตารางแสดงคลังเก็บก๊าซ LPG โรงบรรจุก๊าซ LPG และสถานีบริการก๊าซ LPG
ที่เป็นสินทรัพย์ของบริษัทและ UGP (หน่วย : แห่ง)

  -----------------------------------------------------------------------
                             บริษัท           UGP            รวม
  -------------------------- -------------- -------------- --------------
  คลังเก็บก๊าซ LPG              5              2              7

  โรงบรรจุก๊าซ LPG             21             13             34

  สถานีบริการก๊าซ LPG           32             -              32
  -----------------------------------------------------------------------

หมายเหตุ : * ณ วันที่ 31 ธันวาคม 2555 บริษัทมีโรงบรรจุก๊าซ LPG ที่บริษัทดำเนินการเอง
(โรงบรรจุก๊าซ LPG ประเภท COCO (Company Own – Company Operate)) จำนวน 19
แห่ง โรงบรรจุก๊าซ LPG ที่บริษัทให้บุคคลภายนอกเช่าเพื่อดำเนินการ (โรงบรรจุก๊าซ LPG
ประเภท CODO (Company Own – Dealer Operate)) จำนวน 15 แห่ง

ซึ่งหากเกิดอุบัติภัยขึ้นกับคลังเก็บก๊าซ LPG โรงบรรจุก๊าซ LPG และสถานีบริการก๊าซ LPG
ของบริษัทและ/หรือ UGP ก็อาจส่งผลกระทบต่อชื่อเสียงและการดำเนินงานของกลุ่มบริษัท

อย่างไรก็ตาม ในการก่อสร้างคลังเก็บก๊าซ LPG โรงบรรจุก๊าซ LPG และสถานีบริการก๊าซ LPG
บริษัทและ UGP
ได้กำหนดลักษณะและรายละเอียดของสิ่งปลูกสร้างดังกล่าวให้เป็นไปตามกฎระเบียบของหน่วยราชการที่ทำหน้าที่ควบคุม
รวมทั้งได้รับอนุญาตในการดำเนินการก่อสร้างสิ่งปลูกสร้างดังกล่าวจากกรมธุรกิจพลังงาน
กระทรวงพลังงาน นอกจากนี้ บริษัทและ UGP ได้ทำประกันคลังเก็บก๊าซ LPG โรงบรรจุก๊าซ LPG
และสถานีบริการก๊าซ LPG ประเภทการประกันความเสี่ยงภัยทรัพย์สิน
และทำประกันภัยประเภทความรับผิดชอบต่อบุคคลที่สาม
ทั้งนี้เพื่อเป็นการลดผลกระทบที่จะมีต่อบริษัทและ UGP ในกรณีที่เกิดอุบัติภัยขึ้นกับคลังเก็บก๊าซ LPG
โรงบรรจุก๊าซ LPG และสถานีบริการก๊าซ LPGของกลุ่มบริษัทให้น้อยที่สุด
โดยวงเงินเอาประกันภัยหากได้รับความเสียหาย มีจำนวนรวมเท่ากับ 1,327.87 ล้านบาท

ในส่วนของโรงบรรจุก๊าซ LPG ที่บริษัทและ UGPให้ผู้อื่นเช่าช่วงนั้น บริษัทและ UGP
ได้ระบุไว้ในสัญญาเช่าช่วงอย่างชัดเจนว่า
ผู้เช่าช่วงจะเป็นผู้รับผิดชอบความเสียหายต่อทรัพย์สินที่เช่าจากบริษัทและ UGP
ทรัพย์สินและความเสียหายของบุคคลที่สาม
ตลอดจนความเสียหายจากมลภาวะต่อสภาพแวดล้อมอันเกิดจากการปฏิบัติงานของผู้เช่าช่วง
ดังนั้นหากผู้เช่าช่วงก่อให้เกิดความเสียหายต่อโรงบรรจุก๊าซ LPG ของกลุ่มบริษัท
ผู้เช่าช่วงจะเป็นผู้รับผิดชอบต่อความเสียหายที่เกิดขึ้น
และจะต้องชดใช้ค่าเสียหายที่เกิดขึ้นกับโรงบรรจุก๊าซ LPG ที่เป็นสินทรัพย์ของบริษัทและ UGP ด้วย

5.  ความเสี่ยงในการขนส่งก๊าซปิโตรเลียมเหลว

บริษัทมีบริษัทย่อยที่ประกอบธุรกิจขนส่งน้ำมัน LPG
แอมโมเนียและผลิตภัณฑ์ปิโตรเคมีอื่นเป็นธุรกิจหลักจำนวน 3 บริษัท ได้แก่ LCR CGT และ SLM
นอกจากนี้ UGP ซึ่งประกอบธุรกิจค้าก๊าซ LPG
แอมโมเนียและผลิตภัณฑ์ปิโตรเลียมอื่นเป็นธุรกิจหลักก็มีพาหนะที่ใช้สำหรับขนส่งก๊าซ LPG ด้วย
ซึ่งในระหว่างการขนส่งอาจเกิดอุบัติเหตุหรือเหตุการณ์ที่ไม่คาดคิดขึ้นที่จะนำมาซึ่งความสูญเสีย
และอาจส่งผลกระทบต่อชื่อเสียงและการดำเนินงานของกลุ่มบริษัท

อย่างไรก็ตาม บริษัทย่อยที่ประกอบธุรกิจขนส่งน้ำมัน ก๊าซ LPG และปิโตรเคมีภัณฑ์อื่นๆ ทั้ง 3 บริษัท
และ UGP ต่างก็ได้รับใบอนุญาตให้เป็นผู้ขนส่งน้ำมันเชื้อเพลิงจากกรมธุรกิจพลังงาน
โดยพาหนะที่ใช้ในการขนส่งทั้งรถบรรทุกน้ำมัน รถบรรทุกก๊าซ LPG รถบรรทุกแอมโมเนีย
เรือบรรทุกก๊าซ LPG
และเรือบรรทุกแอมโมเนียต่างก็ได้รับอนุญาตและได้รับการตรวจสอบอย่างสม่ำเสมอจากกรมการขนส่งทางบก
และ กรมการขนส่งทางน้ำและพาณิชย์นาวี
พนักงานขับรถและเรือของกลุ่มบริษัทก็ได้รับการฝึกอบรมจากกลุ่มบริษัทและได้รับใบอนุญาตจากกรมธุรกิจพลังงานทั้งหมด
ทั้งนี้เพื่อให้มั่นใจได้ว่ากลุ่มบริษัทได้ปฏิบัติตามกฎระเบียบของหน่วยงานราชการที่ทำหน้าที่ควบคุมอย่างเคร่งครัดและเพื่อความปลอดภัยต่อชีวิตและทรัพย์สิน
นอกจากนี้ บริษัทย่อยได้ทำประกันภัยเรือบรรทุกน้ำมัน เรือบรรทุกก๊าซ LPG
และเรือบรรทุกแอมโมเนียของบริษัทย่อยรวม 21 ลำ (เรือทั้ง 21 ลำมีมูลค่าตามบัญชี ณ วันที่ 31
ธันวาคม 2555 เท่ากับ 1,623.54 ล้านบาท) โดยวงเงินเอาประกันภัยหากได้รับความเสียหาย
มีจำนวนรวมเท่ากับ 1,593.0 ล้านบาท และทำประกันภัยรถบรรทุกน้ำมัน รถบรรทุกก๊าซ LPG
และรถบรรทุกแอมโมเนียของบริษัทย่อยทั้ง 316 คันแล้ว
ซึ่งการประกันภัยดังกล่าวได้ครอบคลุมถึงความเสียหายที่เกิดขึ้นกับบุคคลที่สามด้วย
ทั้งนี้เพื่อเป็นการลดผลกระทบที่จะมีต่อกลุ่มบริษัท
ในกรณีที่เกิดอุบัติเหตุหรือเหตุการณ์ที่ไม่คาดคิดขึ้นดังกล่าวให้น้อยที่สุด

6.  ความเสี่ยงจากการที่สัญญาเช่าที่ดินที่คลังเก็บก๊าซ LPG ที่สาธุประดิษฐ์ไม่ได้รับการต่อสัญญา

คลังเก็บก๊าซ LPG ของบริษัทและ UGP ทุกแห่งตั้งอยู่บนที่ดินที่เป็นสินทรัพย์ของบริษัทและ UGP
ยกเว้นคลังเก็บก๊าซ LPG ที่สาธุประดิษฐ์เพียงแห่งเดียวที่ตั้งอยู่บนที่ดินเช่า
ซึ่งหากเจ้าของที่ดินไม่ต่ออายุสัญญาเช่าที่ดินดังกล่าวให้แก่บริษัท
ก็จะทำให้บริษัทได้รับผลกระทบในการดำเนินธุรกิจ เนื่องจากคลังเก็บก๊าซ LPG
ที่สาธุประดิษฐ์อยู่ภายในกรุงเทพ
จึงเป็นจุดได้เปรียบในการเป็นศูนย์กลางในการกระจายผลิตภัณฑ์ของบริษัทให้แก่ลูกค้าภายในกรุงเทพ
จากการที่มีสถานที่ตั้งอยู่ไม่ไกลจากโรงแยกก๊าซ มีท่าเรือซึ่งทำให้การขนส่งก๊าซ LPG
จากโรงแยกก๊าซที่ศรีราชาและระยองสามารถดำเนินการได้สะดวก
รวมทั้งอยู่ใกล้ทางด่วนซึ่งทำให้การขนส่งก๊าซ LPG ทางบกสามารถดำเนินการได้สะดวก
โดยสัญญาเช่าฉบับปัจจุบันมีอายุ 3 ปี ซึ่งจะสิ้นสุดลงในวันที่ 31 ธันวาคม 2553
แต่ปัจจุบันบริษัทได้ต่ออายุสัญญาไปอีก 3 ปี โดยสัญญาสิ้นสุด ณ 31 ธันวาคม 2556

เพื่อลดความเสี่ยงที่บริษัทอาจจะไม่ได้ต่อสัญญาเช่าที่ดินที่สาธุประดิษฐ์ในอนาคต
และเพื่อเป็นการรองรับการขยายตัวของธุรกิจ ในปี 2551 บริษัทได้ซื้อที่ดินขนาด 89-3-40 ไร่
ที่อำเภอพระประแดง จังหวัดสมุทรปราการ เพื่อใช้ก่อสร้างท่าเรือและคลังเก็บก๊าซ LPG
แห่งใหม่ซึ่งบริษัทได้รับใบอนุญาตการประเมินผลกระทบสิ่งแวดล้อม (EIA) ในเดือนพฤศจิกายน
2553 โดยจะเริ่มแผนการก่อสร้างในส่วนของคลังก๊าซปิโตรเลียมเหลว
และคาดว่าจะเริ่มเปิดดำเนินการได้ภายในปี 2556

1.7 ความเสี่ยงจากความผันผวนของราคาก๊าซ LPG ในตลาดโลก

ต้นทุนวัตถุดิบและราคาจำหน่าย LPG ในต่างประเทศของบริษัท และบริษัทย่อยที่อยู่ในต่างประเทศ
มีการเปลี่ยนแปลงขึ้นลงตามตลาดโลก ที่ผ่านมาราคาก๊าซ LPG ในตลาดโลกมีความผันผวนสูง
เนื่องจากหลากหลายปัจจัย ซึ่งบริษัทไม่อาจควบคุมได้
ส่งผลให้บริษัทได้รับผลกระทบอย่างหลีกเลี่ยงไม่ได้ โดยความผันผวนของราคา LPG
ขึ้นอยู่กับปัจจัยหลายประการ ได้แก่

-   ภาวะเศรษฐกิจโลกและในแต่ละภูมิภาคของโลก

-   การเปลี่ยนแปลงของอุปสงค์ อุปทานและปริมาณสำรองของก๊าซ LPGในตลาดโลก

-   การเปลี่ยนแปลงของราคาน้ำมันดิบในตลาดโลก

-   เสถียรภาพทางการเมืองของประเทศผู้ผลิตและส่งออกปิโตรเลียม
    โดยเฉพาะอย่างยิ่งภูมิภาคตะวันออกกลาง ซึ่งเป็นผู้ผลิตและส่งออกรายใหญ่

-   สภาพภูมิอากาศ

-   การแข่งขันโดยพลังงานทดแทน

ที่ผ่านมาผู้บริหารบริษัท
มีนโยบายเพื่อบริหารความเสี่ยงด้านราคาวัตถุดิบทั้งราคาซื้อและราคาจำหน่าย
โดยการทำสัญญาซื้อและขายระหว่างบริษัทและคู่ค้า โดยมีการกำหนดเป้าหมายของราคา ปริมาณ
และระยะเวลาในการดำเนินการบริหารความเสี่ยงที่เหมาะสม
และให้สอดคล้องกับแผนธุรกิจของบริษัท

  1.8 ความเสี่ยงจากการลงทุนในต่างประเทศ

บริษัทมีแผนการลงทุนด้านพลังงานในต่างประเทศ
ซึ่งจะเป็นการต่อยอดธุรกิจปัจจุบันและเพิ่มโอกาสในการเติบโตในระยะยาวของบริษัท
โดยปัจจุบันบริษัทมีนโยบายขยายธุรกิจอย่างต่อเนื่องในต่างประเทศ
โดยเฉพาะอย่างยิ่งในประเทศที่บริษัทยังไม่เคยมีการค้าขาย
ดังนั้นความเสี่ยงอันอาจเกิดจากการขยายการลงทุนไปยังต่างประเทศนั้น
ขึ้นกับปัจจัยหลายประการได้แก่

-   ภาวะเศรษฐกิจของประเทศเป้าหมาย รวมถึงประเทศคู่ค้าของประเทศดังกล่าว

-   การเปลี่ยนแปลงด้านการปกครอง นโยบายสนับสนุนการลงทุน
    กฎหมายและกฎเกณฑ์ด้านภาษีและด้านอื่นๆที่เกี่ยวข้องกับการลงทุน

-   ความผันผวนของอัตราแลกเปลี่ยนทางการเงิน

-   ขีดความสามารถขององค์กรในการเข้าไปลงทุนในประเทศนั้นๆ

-   การลงทุนในโครงการที่มีลักษณะเป็นการสร้างใหม่ (Greenfield)
    ซึ่งมีความต้องการใช้เงินลงทุนมาก ใช้เวลาในการพัฒนา
    อันอาจมีผลต่อระยะเวลาคืนทุนของโครงการ

เพื่อเป็นการลดความเสี่ยงจากการลงทุนในต่างประเทศ
บริษัทได้มีการศึกษาและวิเคราะห์ในรายละเอียดด้านกฎหมาย นโยบายของรัฐ และประเด็นต่างๆ
ด้านภาษี รวมถึงปัจจัยอื่นๆ ที่กล่าวมาข้างต้น เพื่อประเมินผลกระทบที่อาจขึ้นต่อธุรกิจ
และนำผลการประเมินดังกล่าวมาประกอบการพิจารณาความเหมาะสมของการลงทุน
และภายหลังจากการลงทุนแล้ว
ได้มีการจัดระบบและหน่วยงานภายในเพื่อประมวลผลการประกอบการและปัจจัยความเสี่ยงของโครงการที่ลงทุนไปแล้วอย่างต่อเนื่อง
รวมทั้งเร่งพัฒนาขีดความสามารถขององค์กรและพัฒนาศักยภาพของบุคลากร
รองรับการขยายการดำเนินงานและการลงทุนในต่างประเทศ

2.  ความเสี่ยงด้านการเงิน

    1.  ปัจจัยความเสี่ยงทางการเงิน

กิจกรรมของกลุ่มบริษัทย่อมมีความเสี่ยงทางการเงินที่หลากหลายซึ่งได้แก่
ผลกระทบของการเปลี่ยนแปลงอัตราแลกเปลี่ยนเงินตราต่างประเทศและการเปลี่ยนแปลงอัตราดอกเบี้ย
แผนการจัดการความเสี่ยงโดยรวมของกลุ่มบริษัทจึงมุ่งเน้นความผันผวนของตลาดการเงินและแสวงหาวิธีการลดผลกระทบที่ทำให้เสียหายต่อผลการดำเนินงานทางการเงินของกลุ่มบริษัทให้เหลือน้อยที่สุดเท่าที่เป็นไปได้
กลุ่มบริษัทจึงใช้เครื่องมืออนุพันธ์ทางการเงินเพื่อป้องกันความเสี่ยงเท่าที่จำเป็น

การจัดการความเสี่ยงดำเนินงานโดยฝ่ายบริหารเงินส่วนกลาง (ส่วนงานบริหารเงินของกลุ่มบริษัท)
เป็นไปตามนโยบายที่อนุมัติโดยคณะกรรมการบริษัท ส่วนงานบริหารเงินของกลุ่มบริษัทจะชี้ประเด็น
ประเมิน
และป้องกันความเสี่ยงทางการเงินด้วยการร่วมมือกันทำงานอย่างใกล้ชิดกับหน่วยปฏิบัติงานต่าง ๆ
ภายในกลุ่มบริษัท

2.  ความเสี่ยงจากอัตราแลกเปลี่ยน

ความเสี่ยงจากอัตราแลกเปลี่ยนเกิดจากการเปลี่ยนแปลงของอัตราแลกเปลี่ยนเงินตราต่างประเทศซึ่งก่อให้เกิดผลกระทบแก่กลุ่มบริษัทในงวดปัจจุบันและในปีต่อ
ๆไป
กลุ่มบริษัทไม่ได้ทำสัญญาป้องกันความเสี่ยงไว้เนื่องจากผู้บริหารประเมินว่าอัตราแลกเปลี่ยนที่เปลี่ยนแปลงไปจะไม่มีผลกระทบอย่างเป็นสาระสำคัญต่อสินทรัพย์และหนี้สินที่เป็นเงินตราต่างประเทศ

3.  ความเสี่ยงด้านการบริหารจัดการ

    1.  ความเสี่ยงจากกรณีที่มีกลุ่มผู้ถือหุ้นกลุ่มใดกลุ่มหนึ่งถือหุ้นมากกว่าร้อยละ 75

ณ วันที่ 31 สิงหาคม 2555 กลุ่มวีรบวรพงศ์เป็นผู้ถือหุ้นใหญ่ในบริษัทในสัดส่วนร้อยละ 68.69
ของทุนจดทะเบียนและเรียกชำระแล้ว
ซึ่งทำให้กลุ่มวีรบวรพงศ์มีอำนาจในการควบคุมบริษัทและมีอิทธิพลต่อการตัดสินใจของบริษัทในทุกเรื่องที่ต้องได้รับความเห็นชอบจากที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียงส่วน 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นของบริษัทจึงมีความเสี่ยงจากการที่ไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา

อย่างไรก็ตามบริษัทได้แต่งตั้งกรรมการที่ไม่ได้เป็นผู้บริหารจำนวน 4 ท่าน โดยเป็นกรรมการอิสระ/
กรรมการตรวจสอบจำนวน 3 ท่าน และกรรมการที่ไม่ได้เป็นผู้บริหารอีก 1 ท่าน
จากจำนวนกรรมการบริษัททั้งหมด 8 ท่าน หรือคิดเป็นร้อยละ 50
เพื่อทำหน้าที่ถ่วงดุลอำนาจในการบริหาร กลั่นกรองวาระที่จะเสนอให้ที่ประชุมผู้ถือหุ้นพิจารณา
รวมทั้งตรวจสอบการทำงานของกรรมการและผู้บริหารที่เป็นตัวแทนของผู้ถือหุ้นรายใหญ่ด้วย

2.  ความเสี่ยงจากการได้รับผลกระทบจากการดำเนินงานและฐานะการเงินของบริษัทย่อย

ผลการดำเนินงานของกลุ่มบริษัท นอกจากจะขึ้นอยู่กับผลการดำเนินงานของบริษัทแล้ว
ยังขึ้นอยู่กับผลการดำเนินงานของบริษัทย่อยด้วย
ซึ่งหากบริษัทย่อยประสบปัญหาในการดำเนินงานก็จะส่งผลกระทบต่อผลการดำเนินงานของบริษัทในงบการเงินรวม
ซึ่งบริษัทได้กำหนดมาตรการในการกำหนดนโยบายการดำเนินงานของบริษัทย่อยและบริษัทในเครือ
เพื่อควบคุมและตรวจสอบการดำเนินงานของบริษัทย่อยและบริษัทในเครือ
รวมทั้งการส่งตัวแทนของบริษัทเข้าไปเป็นกรรมการในบริษัทย่อยและบริษัทในเครือเพื่อกำหนดนโยบายและรักษาผลประโยชน์ของกลุ่มบริษัท
ทั้งนี้เพื่อให้กลุ่มบริษัทมีการดำเนินงานไปในทิศทางเดียวกัน
ซึ่งจะส่งผลไปสู่การบริหารจัดการต้นทุนให้มีประสิทธิภาพสูงสุด
และการดำเนินงานให้มีประสิทธิภาพสูงสุด